Տրենտ Ալեքսանդր-Առնոլդ

**Տրենտ Ալեքսանդր-Առնոլդ** (, ), անգլիացի պրոֆեսիոնալ ֆուտբոլիստ։ Ներկայումս հանդես է գալիս Լիվերպուլի և Անգլիայի ազգային հավաքականի կազմում։ Խաղում է աջ պաշտպանի դիրքում։

## Ակումբային կարիերա
### Լիվերպուլ
**Վաղ կարիերա**

Ալեքսանդր-Առնոլդը Լիվերպուլի ակադեմիայի սան է և թիմին միացել է 6 տարեկան հասակում։ Նա եղել է Լիվերպուլի մինչև 16 և մինչև 18 տարեկանների թիմերի ավագը։ 2015 թվականին անգլիացու տաղանդը նկատեց Սթիվեն Ջերարդը, ինչի մասին գրեց իր ինքնակենսագրականում։ 2015-16 մրցաշրջանի վերջում Բրենդան Ռոջերսը ընդգրկեց Ալեքսանդր-Առնոլդին Լիվերպուլի հայտացուցակում Սուինդոն Թաունի դեմ ընկերական խաղի համար և այս խաղում նա նշեց իր ոչ-պաշտոնական դեբյուտը։

**2016-17 մրցաշրջան**

Իր պրոֆեսիոնալ դեբյուտը Ալեքսանդր-Առնոլդը նշեց 2016 թվականի հոկտեմբերի 25-ին՝ թիմի մեկնարկային կազմում խաղադաշտ դուրս գալով Անգլիայի լիգայի գավաթի Տոտենհեմի դեմ խաղում։ Իր լավ խաղի համար Ալեքսանդր-Առնոլդը ընդրկվեց Անգլիայի լիգայի գավաթի այդ փուլի խորհրդանշական հավաքականում։ Նոյեմբերի 8-ին անգլիացին երկարաձգեց իր պայմանագիրը Լիվերպուլի հետ։ Նոյեմբերի 29-ին՝ Անգլիայի լիգայի գավաթի Լիդս Յունայթեդի դեմ խաղում նա տվեց իր առաջին գոլային փոխանցումը պրոֆեսիոնալ կարիերայում՝ ճանաչվելով հանդիպման լավագույն ֆուտբոլիստ։

Առաջին հանդիպումը Պրեմիեր Լիգայում Ալեքսանդր-Առնոլդը անցկացրեց դեկտեմբերի 14-ին՝ փոխարինելով Դիվոկ Օրիջիին Միդլսբրոյի դեմ խաղում։ Պրեմիեր Լիգայում իր առաջին հանդիպումը Լիվերպուլի մեկնարկային կազմում անցկացրեց 2017 թվականի հունվարի 15-ին՝ Մանչեսթեր Յունայթեդի դեմ խաղում։ 2016-17 մրցաշրջանում Ալեքսանդր-Առնոլդը անցկացրեց 12 հանդիպում՝ դառնալով 1 գոլային փոխանցման հեղինակ և ճանաչվելով Լիվերպուլի տարվա լավագույն երիտասարդ ֆուտբոլիստ։

**2017-18 մրցաշրջան**

2017 թվականի հուլիսի 7-ին Ալեքսանդր-Առնոլդը 5 տարով երկարաձգեց իր պայմանագիրը Լիվերպուլի հետ։ Իր առաջին գոլը պրոֆեսիոնալ կարիերայում խփեց օգոստոսի 15-ին՝ Չեմպիոնների Լիգայի փլեյ-օֆֆ փուլի Հոֆենհայմի դեմ խաղում՝ դառնալով Մայքլ Օուենից և Դևիդ Ֆեյրկլաֆից հետո Լիվերպուլի պատմության երրորդ ամենաերիտասարդ ֆուտբոլիստը, ով գոլի հեղինակ է դարձել եվրոպական առաջնություններում իր առաջին խաղում։ Առաջին հանդիպումը Չեմպիոնների Լիգայի խմբային փուլում անցկացրեց սեպտեմբերի 26-ին՝ թիմի մեկնարկային կազմում խաղադաշտ դուրս գալով Սպարտակ Մոսկվայի դեմ խաղում։ Հոկտեմբերի 17-ին Ալեքսանդր-Առնոլդը գոլ խփեց Չեմպիոնների Լիգայի խմբային փուլի Մարիբորի դեմ խաղում, իսկ հանդիպումն ավարտվեց 7-0 հաշվով։

Իր առաջին գոլը Պրեմիեր Լիգայում Ալեքսանդր-Առնոլդը խփեց 2017 թվականի դեկտեմբերի 26-ին՝ Սուոնսի Սիթիի դեմ խաղում։ 2018 թվականի ապրիլի 4-ին՝ Մանչեսթեր Սիթիի դեմ 3-0 հաշվով ավարտված խաղում նա դարձավ ամենաերիտասարդ անգլիացի ֆուտբոլիստը, ով թիմի մեկնարկային կազմում խաղադաշտ է դուրս եկել Չեմպիոնների Լիգայի քառորդ եզրափակչի խաղում՝ գովասանքի արժանանալով թերթերի կողմից իր ելույթի համար։ Մայիսի 26-ին Ալեքսանդր Առնոլդը թիմի մեկնարկային կազմում խաղադաշտ դուրս եկավ Չեմպիոնների Լիգայի եզրափակչի Ռեալ Մադրիդի դեմ խաղում, սակայն Լիվերպուլը պարտվեց 3-1 հաշվով։ 2017-18 մրցաշրջանում անգլիացին անցկացրեց 33 հանդիպում՝ դառնալով 3 գոլի և 3 գոլային փոխանցման հեղինակ։ Ալեքսանդր-Առնոլդը երկրորդ տարին անընդմեջ ճանաչվեց Լիվերպուլի տարվա լավագույն երիտասարդ ֆուտբոլիստ, ինչպես նաև զբաղեցրեց երկրորդ հորիզոնականը Golden Boy-ի մրցանակի համար պայքարում՝ զիջելով միայն Մատեյս դե Լիգտին։

**2018-19 մրցաշրջան**

2018 թվականի սեպտեմբերի 15-ին՝ Տոտենհեմ Հոտսպուրի դեմ խաղում Ալեքսանդր-Առնոլդը իր 50-րդ հանդիպումը անցկացրեց Լիվերպուլի կազմում։ 2018 թվականի հոկտեմբերին անգլիացին նոմինացվեց առաջին Կոպա մրցանակի համար, սակայն զբաղեցրեց միայն 6-րդ հորիզոնականը տարվա լավագույն երիտասարդ ֆուտբոլիստների պայքարում։ Նոյեմբերի 24-ին Ալեքսանդր-Առնոլդը տուգանային հարվածից գրավեց Ուոթֆորդի դարպասը։ 2019 թվականի հունվարի 19-ին անգլիացին երկարաձգեց իր պայմանագիրը Լիվերպուլի հետ մինչև 2024 թվականը։ Փետրվարի 27-ին նա 3 գոլային փոխանցում տվեց Ուոթֆորդի դեմ խաղում՝ դառնալով ամենաերիտասարդ ֆուտբոլիստը, ով այսպիսի հաջողության է հասել Պրեմիեր Լիգայում։ Ապրիլի 5-ին Ալեքսանդր-Առնոլդը թիմի մեկնարկային կազմում խաղադաշտ դուրս եկավ Սաութհեմպտոնի դեմ խաղում և այս խաղում դարձավ գոլային փոխանցման հեղինակ՝ դառնալով Լիվերպուլի պատմության հինգերորդ ամենաերիտասարդ ֆուտբոլիստ, ով 50 հանդիպում է անցկացրել Պրեմիեր Լիգայում՝ Մայքլ Օուենից, Ռահիմ Ստերլինգից, Ռոբի Ֆաուլերից և Սթիվեն Ջերարդից հետո։

2019 թվականի ապրիլի 21-ին Ալեքսանդր-Առնոլդը նոմինացվեց Պրեմիեր Լիգայի տարվա լավագույն երիտասարդ ֆուտբոլիստի կոչման համար, սակայն մրցանակը հաղթեց Ռահիմ Ստերլինգը։ Մայիսի 4-ին անգլիացին 2 գոլային փոխանցում տվեց Նյուքասլ Յունայթեդի դեմ խաղում՝ օգնելով իր թիմին հաղթել 3-2 հաշվով։ Մայիսի 7-ին Ալեքսանդր-Առնոլդը 2 գոլային փոխանցման հեղինակ դարձավ Չեմպիոնների Լիգայի կիսաեզրափակչի Բարսելոնայի դեմ պատասխան խաղում, ինչի շնորհիվ Լիվերպուլը հաղթեց 4-0 հաշվով՝ հետ բերելով առաջին հանդիպման 3-0 պարտությունը և երկրորդ տարին անընդմեջ դուրս գալով մրցաշարի եզրափակիչ։ Գոլային փոխանցումներից մեկը հայտնի դարձավ որպես «բնազդային անկյունային», քանի որ անգլիացին չսպասեց, որ ֆուտբոլիստները հավաքվեն տուգանային հրապարակում և արագ փոխանցում տվեց Դիվոկ Օրիջիին, ով խփեց հաղթական գնդակը հանդիպման 79-րդ րոպեին։ Հունիսի 1-ին Ալեքսանդր-Առնոլդը թիմի մեկնարկային կազմում խաղադաշտ դուրս եկավ Չեմպիոնների Լիգայի եզրափակչի Տոտենհեմ Հոտսպուրի դեմ խաղում՝ օգնելով Լիվերպուլին հաղթել 2-0 հաշվով և նվաճել գավաթը։ 2018-19 մրցաշրջանում անգլիացին 12 գոլային փոխանցում տվեց Պրեմիեր Լիգայում՝ գերազանցելով մրցաշարում պաշտպանի կողմից տրված ամենաշատ գոլային փոխանցումների ռեկորդը։ Այս մրցաշրջանում Ալեքսանդր-Առնոլդը անցկացրեց 40 հանդիպում բոլոր մրցաշարերում՝ ընդգրկվելով Պրեմիեր Լիգայի և Չեմպիոնների Լիգայի խորհրդանշական հավաքականներում։

**2019-20 մրցաշրջան**

2019 թվականի օգոստոսի 4-ին Ալեքսանդր-Առնոլդը մեկնարկային կազմում խաղադաշտ դուրս եկավ Անգլիայի սուպերգավաթի Մանչեսթեր Սիթիի դեմ խաղում, սակայն Լիվերպուլը պարտվեց հետխաղյա 11-մետրանոցների հարվածաշարում։ Օգոստոսի 9-ին նա գոլային փոխանցում տվեց Նորվիչ Սիթիի դեմ խաղում՝ դառնալով միայն 8-րդ ֆուտբոլիստը, ով գոլային փոխանցման հեղինակ է դարձել Պրեմիեր Լիգայի հինգ հաջորդական խաղերում։ Օգոստոսի 14-ին անգլիացին իրացրեց իր 11-մետրանոցը ՈՒԵՖԱ Սուպեր գավաթի Չելսիի դեմ խաղում՝ օգնելով իր թիմին հաղթել հետխաղյա հարվածաշարում և նվաճել գավաթը։ Սեպտեմբերի 22-ին Ալեքսանդր-Առնոլդը գոլ խփեց Չելսիի դեմ խաղում, իսկ Լիվերպուլը հաղթեց 2-1 հաշվով։

## Միջազգային կարիերա
Ալեքսանդր-Առնոլդը ներկայացրել է Անգլիան բոլոր տարիքային երիտասարդական հավաքականներում։ 2015 թվականի մայիսին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 3 հանդիպում։ 2015 թվականի հոկտեմբերին նա մասնակցեց աշխարհի Մ17 առաջնությանը՝ խաղադաշտ դուրս գալով միայն 1 խաղում, իսկ Անգլիան դուրս մնաց խմբային փուլից։

2018 թվականի մարտին Ալեքսանդր-Առնոլդը մասնակցեց Անգլիայի ազգային հավաքականի մարզումներին։ 2018 թվականի մայիսի 16-ին նա Գարեթ Սաութգեյթի կողմից ընդգրկվեց աշխարհի առաջնության համար վերջնական կազմում։ Իր դեբյուտը ազգային հավաքականում նշեց հունիսի 7-ին՝ թիմի մեկնարկային կազմում խաղադաշտ դուրս գալով Կոստա Ռիկայի դեմ ընկերական խաղում։ Աշխարհի առաջնությունում Ալեքսանդր-Առնոլդը մասնակցեց միայն խմբային փուլի Բելգիայի դեմ խաղին։ Անգլիան զբաղեցրեց 4-րդ հորիզոնականը առաջնությունում՝ երրորդ տեղի համար խաղում պարտվելով Բելգիային։

Իր առաջին գոլը Անգլիայի ազգային հավաքականում Ալեքսանդր-Առնոլդը խփեց 2018 թվականի նոյեմբերի 15-ին՝ Միացյալ Նահանգների դեմ խաղում՝ դառնալով վերջին 20 տարիների Լիվերպուլի ամենաերիտասարդ ֆուտբոլիստը, ով գոլի հեղինակ է դարձել Անգլիայի հավաքականի կազմում։ 2019 թվականի հունիսին նա մասնակցեց ՈՒԵՖԱ Ազգերի Լիգայի եզրափակիչ փուլին՝ օգնելով Անգլիային զբաղեցնել 3-րդ հորիզոնականը այս մրցաշարում։

## Կարիերայի վիճակագրություն
### Ակումբային վիճակագրություն
*2019 թվականի հոկտեմբերի 13-ի դրությամբ*

### Միջազգային վիճակագրություն
*2019 թվականի հոկտեմբերի 13-ի դրությամբ*

### Միջազգային գոլեր

## Նվաճումներ
### Ակումբային
**Լիվերպուլ**

* ՈՒԵՖԱ Չեմպիոնների Լիգա. 2018–19; երկրորդ տեղ. 2017–18
* ՈՒԵՖԱ Սուպեր գավաթ. 2019

### Միջազգային
**Անգլիա**

* ՈՒԵՖԱ Ազգերի Լիգա. երրորդ տեղ. 2018–19

### Անհատական
* Լիվերպուլի տարվա լավագույն երիտասարդ ֆուտբոլիստ. 2016–17, 2017–18
* ՊՖԱ Պրեմիեր Լիգայի խորհրդանշական հավաքական. 2018–19
* Golden Boy. երկրորդ տեղ. 2018
* ՈՒԵՖԱ Չեմպիոնների Լիգայի խորհրդանշական հավաքական. 2018–19
* ՖԻՖԱ Տարվա խորհրդանշական հավաքականի թեկնածու. 2019 (6-րդ պաշտպան)

## Ծանոթագրություններ

## Արտաքին հղումներ
* Ալեքսանդր-Առնոլդի պաշտոնական Ֆեյսբուքի էջը
* Ալեքսանդր-Առնոլդի պաշտոնական Տվիտերի էջը
* Ալեքսանդր-Առնոլդի պաշտոնական Ինստագրամի էջը
* Ալեքսանդր-Առնոլդը transfermarkt-ում
* Ալեքսանդր-Առնոլդը soccerbase.com-ում
* Ալեքսանդր-Առնոլդը WhoScored.com կայքում
* Ալեքսանդր-Առնոլդը Լիվերպուլի պաշտոնական կայքում
* Ալեքսանդր-Առնոլդը Պրեմիեր Լիգայի պաշտոնական կայքում
* Ալեքսանդր-Առնոլդը ՈՒԵՖԱ-ի պաշտոնական կայքում
* Ալեքսանդր-Առնոլդը ՖԻՖԱ-ի պաշտոնական կայքում 
* Ալեքսանդր-Առնոլդը Անգլիայի ֆուտբոլի ասոցիացիայի կայքում

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Լիվերպուլի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Ռեալ Մադրիդի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ